《洞江书室》
明代·郭廑

雨止沧洲落木疏，幽人隐处近何如。遥峰挹翠千重瞑，积水涵光一镜虚。

闭户每怀孙敬宅，垂帷应识董生居。相期无限归来思，拟向江皋共读书。

作者简介：郭廑，字敬夫，福州人，有《镜湖清唱》。徐兴公云：敬夫，吾乡隐君子，百年来罕有知者。其《题青铺岭绝句》云：“家林想在空濛外，一带螺江隐翠微”。又有“门前湖白与山青，分携空过白湖亭”之句。其所居当在白湖螺浦之间，与赵景哲相邻并也。